Universitetets Karateklubb

Universitetets Karateklubb (UKK) er en karateklubb tilknyttet Universitetet i Bergen. Klubben er primært for studenter og ansatte ved Universitetet i Bergen samt Høgskolen i Bergen, men også andre har anledning å trene i klubben.
Klubben ble startet i 1972 av blant andre Rune Ingebrigtsen, og formelt stiftet i 1974. I henhold til Rune Ingebrigtsen ble klubben startet utenfor Bergensstudentenes Allianseidrettslag (BSI) fordi de på den tiden ikke ønsket å tilby karate. Klubben trente fra 1974 av stilarten Budokan, og var tilknyttet Karate Budokan International (KBI). Hovedinstruktør var Rune Ingebrigtsen, noe han var frem til slutten av 70-tallet/begynnelsen av 80-tallet, hvoretter han flyttet til Bodø for noen år.
I 1987 hadde UKK besøk av grandmaster Chew Choo Soot, KBI, og det ble avholdt et åpent internasjonalt stevne i Bergen. På samme tid fikk Rune Ingebrigtsen, som da var tilbake som hovedinstruktør i Bergen, 4. dan. I 1992 fikk UKK besøk av Kyoshi Shane Y. Higashi fra Canada, 7. dan ICKF (International Chito-ryu Karate-do Federation), sammen med Shihan Michael Delaney, 5. dan ICKF. Etter en uke med intensiv trening ble det besluttet at UKK skulle skifte stilart fra Budokan til Chito-ryu. UKK brøt da med Karate Budokan International, og ble medlem av International Chito-ryu Karate-do Federation.
I 1993 opplevde UKK en splittelse, da et knippe med 1. dan fra Budokan, som inntil da alle hadde vært elever av Rune Ingebrigtsen, gikk ut av klubben og startet BSI Karate. BSI Karate fortsatte å trene Budokan karate. Det å starte en egen klubb i de samme lokaler som den klubb de tidligere hadde tilhørt, skapte en del friksjon mellom klubbene, blant annet fordi slik handling ble fra UKKs side ansett som lite korrekt i henhold til standard budo-kutyme. I 1994 ble Rune Ingebrigtsen gradert til 4. dan ICKF, samt at det ble avholdt den første svartbelte gradering i Chito-ryu i Norge, hvor fem utøvere besto test til Shodan (1. dan). Higashi var den som avholdt graderingen da.
I løpet av 90-tallet hadde UKK en oppblomstring. Klubben har siden 1992 hatt en rekke instruktørbesøk fra Japan, Canada og USA. Det kan nevnes:

Soke Tsuyoshi Chitose, «Grandmaster» for Chito-ryu karate, fra Japan
Kyoshi Shane Higashi, 8. dan ICKF, Canada
Renshi Hiroshi Tanaka, 6. dan, Japan
Renshi Michael Delaney, 6. dan, Canada
Renshi Tatsumi Takase, 5. dan, Japan
Shihan Jean Noel Blanchette, 6. dan, Canada
Shihan Chris Brown, 4. dan, USA
Shihan Earl Robinson, 4. dan, CanadaI samme periode var UKK også ganske aktiv innen konkurranse - klubben ble blant annet kåret til beste klubb i Hordaland i fire år på rad på bakgrunn av stevneresultater. I tillegg har medlemmer fra UKK deltatt i samtlige Soke Cup siden 1995, Chito-ryus uoffisielle VM som arrangeres hvert tredje år. 
UKK har gjennomført flere store treningsleirer med instruktører fra utlandet. Størst var i 2002. Instruktører ved denne leiren var blant de 10 høyest graderte Chito-ryu utøvere fra Japan, inkludert Chitose (Soke). UKK var og svært delaktig i å arrangere Soke Cup i 2007 i Bergen, med nærmere 200 deltakere fra de fleste verdensdeler. Etter dette stevnet trakk Rune Ingebrigtsen seg tilbake, og i dag er det Trond Erdal, 5. dan Renshi, som er oppført som hovedinstruktør for klubben.
Universitetets Karateklubb er medlem av Norges Idrettsforbund, Norges Kampsportforbund og International Chito-ryu Karate-do Federation (ICKF). Universitetets Karateklubb er og registrert i Brønnøysundregistrene med organisasjonsnr. 991 183 078.


== Eksterne lenker ==
Universitetets Karateklubb